Predkladacia správa

Predkladaný návrh Stratégie popularizácie vedy a techniky v spoločnosti je materiálom Ministerstva školstva SR, ktorý vychádza z Plánu práce vlády Slovenskej republiky na rok 2007 a z Národného programu reforiem Slovenskej republiky na roky 2006 - 2008.

Návrh Stratégie popularizácie vedy a techniky v spoločnosti je prvým materiálom takéhoto typu, ktorý sa zameriava na riešenie zlepšenia postavenia vedy a techniky vo vedomí občanov a snaží sa o navrhnutie systému na zrealizovanie zlepšenia situácie. Cieľom materiálu bolo navrhnúť podporný systém pre zlepšenie povedomia vedy a techniky v spoločnosti a navrhnúť ako prekonávať komunikačné bariéry medzi:
•	vedcami a  predstaviteľmi rozhodovacej sféry na národnej a regionálnej úrovni
•	oboma spomínanými skupinami a odbornej aj laickej verejnosti.

Sledovanie tohto cieľa je dlhodobým procesom, ktorý vyžaduje budovanie hodnotového systému spoločnosti v ranom štádiu výchovy a vzdelávania. Závažnosť predkladanej témy ilustrujú výsledky prieskumu „Eurobarometer“ Európskej komisie, ktoré podčiarkujú dôležitosť venovať otázke popularizácie vedy a techniky v spoločnosti náležitú pozornosť. Materiál zároveň naznačuje budúcnosť, inštitucionálne zázemie, hlavné ciele, komunikačné kanály, zásady komunikácie, cieľové skupiny, riadenie a stanovuje základné systémové opatrenia na zlepšenie súčasného stavu.

Predkladaný materiál bol vypracovaný Ministerstvom školstva SR a následne bol predložený na dopracovanie expertnej pracovnej skupine. Ministerstvo školstva SR vytvorilo expertnú pracovnú skupinu so zámerom zapojiť do vypracovania obsahu a opatrení stratégie popularizácie vedy a techniky v spoločnosti čo najširšiu odbornú komunitu. Na základe žiadosti podpredsedu vlády SR a ministra školstva boli do expertnej pracovnej skupiny nominovaní zástupcovia kancelárie podpredsedu vlády SR pre vedomostnú spoločnosť, európske záležitosti, ľudské práva a menšiny, Ministerstva hospodárstva SR, Ministerstva financií SR, Ministerstva pôdohospodárstva SR, Ministerstva výstavby a regionálneho rozvoja SR, Ministerstva životného prostredia SR, Slovenskej technickej univerzity, Trenčianskej univerzity A. Dubčeka, Slovenskej akadémie vied, Slovenskej akadémie pôdohospodárskych vied, Zväzu priemyselných výskumných a vývojových organizácií, Asociácie zamestnávateľských zväzov a združení SR, Republikovej únie zamestnávateľov, Združenia podnikateľov Slovenska, Matadoru, a.s., Banskobystrického samosprávneho kraja, Nitrianskeho samosprávneho kraja, Bratislavského samosprávneho kraja, Žilinského samosprávneho kraja, Trnavského samosprávneho kraja a Prešovského samosprávneho kraja.

Predpokladané dopady na rozpočet, životné prostredie a zamestnanosť sú uvedené v Doložke finančných, ekonomických, environmentálnych vplyvov, vplyvov na zamestnanosť a podnikateľské prostredie.

Dňa 30. januára 2007 bol materiál prerokovaný Radou vlády SR pre vedu a techniku s odporučením Ministerstvu školstva SR, po zapracovaní pripomienok Rady vlády, predložiť materiál vláde SR na prerokovanie. 

Príloha k Predkladacej správe

Uznesenie Rady vlády Slovenskej republiky pre vedu a techniku
k materiálu návrh „Stratégie popularizácie vedy a techniky v spoločnosti“

Rada vlády Slovenskej republiky pre vedu a techniku na svojom rokovaní dňa 30. januára 2007 materiál prerokovala a odporučila ho vláde Slovenskej republiky po zapracovaní pripomienok prerokovať  a schváliť.